ไฟแนนซ์ทูเดย์
ใช่ว่าคนไทยที่ฟ้อง แต่รู้จักสิทธิตัวเองมากขึ้น สำนักงานคณะกรรมการคุ้มครองผู้บริโภค (สคบ.)
21 ก.พ. 2555

ใช่ว่าคนไทยที่ฟ้อง แต่รู้จักสิทธิตัวเองมากขึ้น สำนักงานคณะกรรมการคุ้มครองผู้บริโภค (สคบ.) 
เปิดเผยสถิติผู้บริโภคร้องเรียนในปี 2554 (ม.ค.ธ.ค. 2554) มีจำนวน 7,492 เรื่อง ลดลงจากช่วงเดียวกันปีก่อนที่มีการร้องเรียน 7,517 เรื่อง เหตุที่ลดลงไม่ใช่ว่าเรื่องการถูกเอาเปรียบลดลงนะ แต่เป็นเพราะช่วงเดือน ต.ค. สคบ.ตั้งอยู่ศูนย์ราชการแจ้งวัฒนะก็ถูกพิษน้ำท่วม ทำให้ต้องปิดทำการไปเดือนกว่า
สำหรับเรื่องร้องเรียนยอดฮิตต้องยกให้รถยนต์ยังครองแชมป์อันดับหนึ่ง รองลงมาเกี่ยวกับปัญหาสินค้าและบริการตามมาติดๆ ด้วย การร้องเรียนเกี่ยวกับบ้านจัดสรร ส่วนการร้องเรียนเกี่ยวกับการติดตามหนี้ และคิดดอกเบี้ยไม่เป็นธรรมยังติดอยู่ในท็อปไฟว์เหมือนเดิม
ขยันจนเป็นข่าว นายแบงก์หนุ่ม วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ หลังจากออกหมัดเด็ดปล่อยเงินฝากขั้นบันไดดอกเบี้ยสูงไป เมื่อวันก่อนได้เงินฝากไหลเข้าแบบถล่มทลายแล้ว เบาะๆ แค่ในงาน “โพสต์ทูเดย์ อินเวสต์เมนต์ เอ็กซ์โป 2012” โกยเงินฝากไป 100 ล้านบาท ยังไม่จุใจ 
วันนี้บิ๊กบอส ธอส.จัดหนักเตรียมส่งมอบบ้านให้ผู้ประสบภัยหลังน้ำท่วม พร้อมยกพลหนุ่มสาวแบงก์ทำกิจกรรมจิตอาสา ในโครงการ “บ้าน ธอส.เพื่อมนุษยชาติ ปีที่ 2 ซ่อมให้ สร้างให้ ธอส.ช่วยคนไทยสร้างบ้าน” ร่วมกับมูลนิธิที่อยู่อาศัยเพื่อมนุษยชาติ ประเทศไทย (Habitat) งานนี้ วรวิทย์ จะสลัดสูทร่วมสร้างบ้านด้วยตัวเอง ที่ บ้านหมี่ จ.ลพบุรี ในวันที่ 21 ก.พ. 2555 เวลา 14.00-15.00 น.
แอบเห็นธนาคาร กสิกรไทยลงทุนตู้กดเงินอัตโนมัติ (เอทีเอ็ม) ที่ทั้งฝากเงินและถอนเงินภายในตู้เดียวกันราคาเบาะๆ ล้านกว่าบาทมาติดตั้ง ในระยะยาวอย่างน้อยลดการขนส่งเงินสด และค่าเช่าวางตู้เอทีเอ็มตามสถานที่ต่างๆ เดือนละ 1.2 หมื่นบาทต่อตู้ แถมยังลดค่าใช้จ่ายการเปิดสาขาด้วย 
มีสัมมนาดีๆ มาฝาก ฟังฟรีไม่เสียเงิน วันที่ 28 ก.พ. เวลา 10.00 น. เชิญไขข้อข้องใจกับ “พ.ร.ก.โอนภาระหนี้กองทุนฟื้นฟู แก้ปัญหาหรือสร้างปัญหา” โดยมี สุชาดา กิระกุล รองผู้ว่าการธนาคารแห่งประเทศไทย คณิศ แสงสุพรรณ ผู้อำนวยการสถาบันวิจัยเศรษฐกิจและการคลัง พิพัฒน์ เหลืองนฤมิตรชัย นักวิเคราะห์หลักทรัพย์ บริษัทหลักทรัพย์ภัทร สนใจแวะไปฟังได้ที่ โรงแรม VIC 3 พหลโยธินซอย 3